
Τα μέτρα κοινωνικής προστασίας του Δήμου στο επίκεντρο της συνάντησης του Δημάρχου Κιλκίς με τους Συλλόγους Πολυτέκνων και Τριτέκνων 
Τα μέτρα κοινωνικής προστασίας που ενεργοποιεί η Δημοτική Αρχή για την υποστήριξη ευπαθών ομάδων πληθυσμού τέθηκαν επί τάπητος στη συνάντηση που είχε,σήμερα, 
ο Δήμαρχος Κιλκίς Δημήτρης Κυριακίδης με την ηγεσία των Συλλόγων Πολυτέκνων Γονέων Περιφέρειας Κιλκίς και Τριτέκνων ν. Κιλκίς.
Ο Δήμαρχος Κιλκίς ενημέρωσε τις Διοικήσεις των δύο Συλλόγων για τις νέες εκπτώσεις στα ανταποδοτικά τέλη καθαριότητας και φωτισμού, που μειώνονται κατά 80% για τις πολύτεκνες και τρίτεκνες οικογένειες. Οι ευεργετικές αποφάσεις θα ισχύσουν από 1.1.2027 και όπως επισήμανε ελήφθησαν με απόφαση του Δημοτικού Συμβουλίου Κιλκίς, το οποίο δείχνει ιδιαίτερη κοινωνική ευαισθησία στις ανάγκες της πολύτεκνης και τρίτεκνης οικογένειας, αναγνωρίζοντας τα αυξημένα οικογενειακά βάρη που αντιμετωπίζει.
Εκτενής αναφορά έγινε και για τα δημογραφικά κίνητρα που παρέχει ο Δήμος Κιλκίς με τη χορήγηση του επιδόματος γέννησης 1.000 ευρώ σε δημότες και κατοίκους από 1.1.2027, την εξαίρεση  καταβολής ανταποδοτικών τελών για δύο χρόνια στις οικογένειες που αποκτούν παιδί καθώς και για τις επιμέρους θετικές ρυθμίσεις που ισχύουν στον τομέα της Παιδικής Μέριμνας, με πλήρη απαλλαγή τροφείων για τις πολύτεκνες και τρίτεκνες οικογένειες και για άλλες ειδικές κατηγορίες. 
Αξίζει να σημειωθεί ότι ο Δήμος Κιλκίς τα τελευταία πέντε χρόνια κρατά χαμηλά τον πήχη της τοπικής φορολογίας για τους πολύτεκνους και τρίτεκνους έχοντας συμπιέσει στο 50% τα βασικά δημοτικά τέλη. 
Οι παριστάντες χαιρέτισαν τις θετικές αποφάσεις της Δημοτικής Αρχής και δεσμεύθηκαν να μεταφέρουν στα μέλη τους τις ευνοϊκές ρυθμίσεις.      
Στη συνάντηση συμμετείχαν ο Πρόεδρος του Συλλόγου Πολύτεκνων Γονέων Περιφέρειας Κιλκίς   Ανέστης Σπυρίδης, ο Αντιπρόεδρός του Αντώνης Λασκάκης και από τον Σύλλογο Τριτέκνων ν. Κιλκίς η Πρόεδρός του  Δωροθέα - Μαρία Μανιουρά, 
η Αντιπρόεδρος του Μελανί Στεφανίδου και το μέλος Ιωάννης Ξενιτίδης
